LIETUVOS RESPUBLIKOS SVEIKATOS APSAUGOS MINISTRAS

VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS

SPRENDIMAS

DĖL LIETUVOS RESPUBLIKOS SVEIKATOS APSAUGOS MINISTRO,

VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVO 2022 M. SAUSIO 20 D. SPRENDIMO NR. V-119 „DĖL GYVYBIŠKAI SVARBIAS VALSTYBĖS FUNKCIJAS VYKDANČIŲ DARBUOTOJŲ, PRIVALANČIŲ DIRBTI NEPERTRAUKIAMAI FIZINIU BŪDU VALSTYBĖS LYGIO EKSTREMALIOSIOS SITUACIJOS DĖL COVID-19 LIGOS (KORONAVIRUSO INFEKCIJOS) PLITIMO GRĖSMĖS METU, SĄRAŠO PATVIRTINIMO“ PAKEITIMO

2022 m. vasario 11 d. Nr. V-

Vilnius

P a k e i č i u Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2022 m. sausio 20 d. sprendimą Nr. V-119 „Dėl gyvybiškai svarbias valstybės funkcijas vykdančių darbuotojų, privalančių dirbti nepertraukiamai fiziniu būdu valstybės lygio ekstremaliosios situacijos dėl COVID-19 ligos (koronaviruso infekcijos) plitimo grėsmės metu, sąrašo patvirtinimo“:

1.	Pakeičiu 2.2 papunktį ir jį išdėstau taip:

„2.2. jei dėl didelio gyvybiškai svarbias valstybės funkcijas vykdančių darbuotojų, sergančių COVID-19 liga (koronaviruso infekcija), skaičiaus neįmanoma užtikrinti gyvybiškai svarbių valstybės funkcijų vykdymo (jeigu nėra galimybės šių funkcijų perduoti kitiems darbuotojams), dirbti gali besimptome COVID-19 ligos (koronaviruso infekcija) forma sergantys gyvybiškai svarbias valstybės funkcijas vykdantys darbuotojai, jų sutikimu, nesilaikydami Lietuvos Respublikos sveikatos apsaugos ministro 2020 m. kovo 16 d. įsakymu Nr. V-383 „Dėl Vaikų ir suaugusiųjų COVID-19 ligos (koronaviruso infekcijos) diagnostikos ir gydymo tvarkos aprašo patvirtinimo“ nustatyto izoliavimo laikotarpio. Šiame papunktyje nurodyti darbuotojai dirbdami su savimi turi turėti darbdavio ar jo įgalioto asmens pasirašytą šio sprendimo priede nustatytos formos Pažymą dėl gyvybiškai svarbias valstybės funkcijas vykdančio darbuotojo funkcijų vykdymo, jam nustačius besimptomę COVID-19 ligos (koronaviruso infekcijos) (toliau – Pažyma dėl funkcijų užtikrinimo) ir esant poreikiui ją pateikti kontroliuojančių institucijų atstovams;“.

2.	Papildau 3.4 papunkčiu:

„3.4. prieš darbuotojui pradedant dirbti šio sprendimo 2.2 papunktyje nurodytomis sąlygomis, įteikti jam pasirašytą Pažymą dėl funkcijų užtikrinimo.”

3.	Papildau 5 punktu:

„5. Pavedu Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2020 m. rugpjūčio 7 d. sprendime Nr. V-1816 „Dėl asmenų, kuriems skirta izoliacija, kontrolės“ (toliau – Sprendimas dėl kontrolės) nurodytoms įstaigoms, vykdant Sprendime dėl kontrolės nurodytas funkcijas, tikrinti, ar asmuo turi Pažymą dėl funkcijų užtikrinimo, ir ją turinčiam asmeniui nepradėti administracinio nusižengimo teisenos dėl izoliacijos taisyklių pažeidimų, susijusių su darbu šio sprendimo 2.2 papunktyje nurodytomis sąlygomis.“

4.	Papildau priedu (pridedama).

5.	Pakeičiu nurodytu sprendimu patvirtintą Gyvybiškai svarbias valstybės funkcijas vykdančių darbuotojų, privalančių dirbti nepertraukiamai fiziniu būdu valstybės lygio ekstremaliosios situacijos dėl COVID-19 ligos (koronaviruso infekcijos) plitimo grėsmės metu, sąrašą ir papildau 8.11 papunkčiu:

„8.11. Lietuvos Respublikos Vyriausybės 2021 m. rugpjūčio 23 d. nutarimo Nr. 680 „Dėl Lietuvos Respublikos fizinio barjero Lietuvos Respublikos teritorijoje prie Europos Sąjungos išorės sienos su Baltarusijos Respublika įrengimo įstatymo įgyvendinimo“ 5 punkte nurodyto Fizinio barjero, kaip jis apibrėžtas Lietuvos Respublikos fizinio barjero teritorijoje prie Europos Sąjungos išorės sienos su Baltarusijos Respublika įrengimo įstatymo 2 straipsnio 1 dalyje, įrengimo projekto (toliau – Projekto) vykdytojo, Projekto techninės priežiūros paslaugų teikėjų, Projekto rangovų bei Projekto subrangovų darbuotojai, fiziniu būdu įgyvendinantys Projekte numatytus darbus.“

Sveikatos apsaugos ministras, valstybės lygio

ekstremaliosios situacijos valstybės operacijų vadovas	Arūnas Dulkys

Lietuvos Respublikos sveikatos apsaugos

ministro, valstybės lygio ekstremaliosios

situacijos valstybės operacijų vadovo

2022 m. sausio 20 d. sprendimo Nr. V-119 Lietuvos Respublikos sveikatos apsaugos

ministro, valstybės lygio ekstremaliosios

situacijos valstybės operacijų vadovo

2022 m. vasario 11 d. sprendimo Nr. V-306

redakcija)

priedas

(Pažymos dėl gyvybiškai svarbias valstybės funkcijas vykdančio darbuotojo funkcijų vykdymo, jam nustačius besimptomę COVID-19 ligos (koronaviruso infekcijos) formą,

forma)

PAŽYMA DĖL GYVYBIŠKAI SVARBIAS VALSTYBĖS FUNKCIJAS VYKDANČIO DARBUOTOJO FUNKCIJŲ VYKDYMO, JAM NUSTAČIUS BESIMPTOMĘ COVID-19 LIGOS (KORONAVIRUSO INFEKCIJOS)

_______________

Data

_______________

Sudarymo vieta

Gyvybiškai svarbias valstybės funkcijas vykdančio darbuotojo, privalančio dirbti nepertraukiamai fiziniu būdu valstybės lygio ekstremaliosios situacijos dėl COVID-19 ligos (koronaviruso infekcijos) plitimo grėsmės metu:
Vardas, pavardė
Darbovietė
Teigiamo PGR ar greitojo antigeno testo (atliktų laboratorijoje) rezultato gavimo data
Darbo funkcijų vykdymo data ir laikas (jei įmanoma nustatyti)
Darbo funkcijų vykdymo vieta (jei įmanoma nustatyti)

Aš, ___________________________________________________________________, patvirtinu, kad aukščiau

(darbdavio arba jo įgalioto asmens pareigos, vardas ir pavardė)

nurodytas darbuotojas yra įtrauktas į gyvybiškai svarbias valstybės funkcijas vykdančių tipinių pareigybių grupių / vardinį darbuotojų sąrašą (tinkamą variantą pabraukti), davęs sutikimą dirbti, kai jam nustatyta besimptomė COVID-19 ligos (koronaviruso infekcija) forma, ir yra susipažinęs su Asmenų, sergančių COVID-19 liga (koronaviruso infekcija), asmenų, įtariamų, kad serga COVID-19 liga (koronaviruso infekcija), ir asmenų, turėjusių sąlytį, izoliavimo namuose, kitoje gyvenamojoje vietoje ar savivaldybės administracijos numatytose patalpose taisyklėmis, patvirtintomis Lietuvos Respublikos sveikatos apsaugos ministro 2020 m. kovo 12 d. įsakymu Nr. V-352 „Dėl Asmenų, sergančių COVID-19 liga (koronaviruso infekcija), asmenų, įtariamų, kad serga COVID-19 liga (koronaviruso infekcija), ir asmenų, turėjusių sąlytį, izoliavimo namuose, kitoje gyvenamojoje vietoje ar savivaldybės administracijos numatytose patalpose taisyklių patvirtinimo“ ir Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2022 m. sausio 20 d. sprendimu Nr. V-119 „Dėl gyvybiškai svarbias valstybės funkcijas vykdančių darbuotojų, privalančių dirbti nepertraukiamai fiziniu būdu valstybės lygio ekstremaliosios situacijos dėl COVID-19 ligos (koronaviruso infekcijos) plitimo grėsmės metu, sąrašo patvirtinimo“.

______________________________ ______________________ _____________

(vardas, pavardė) (parašas) (data)